«Колö бурджыка видзöдны аскиа олöмö, корсьны петан туйяс, позянлунъяс, медым найö сöвмöдiсны район, содтiсны уджалан места», - висьталiс Коми Республикаса Юралысь Вячеслав Гайзер Чилимдiн районлöн администрацияса юрнуöдысь Александр Чупровлöн доклад йылысь сёрнитiгöн.

«Тiян докладныд – тайö сöмын отчёт, - пасйис Коми Республикаса Юралысь А. Чупров дорö шыöдчöмöн, - медшöр социально-экономическöй юалöмъяс да могъяс йылысь сёрни, кöнi тi кöсъянныд эськö решитны, туйяслöн абутöм йылысь заводитöмöн да соцкульбыт объектъяслöн материально-техническöй лёк серпас йылысь помалöмöн. Тайö мытшöдъяссö бырöдöм могысь абу вöзйöма нинöм».

Вячеслав Гайзер критикуйтiс Александр Чупровлысь планъяссö, кодi пасйис докладын, мый районлöн аскиа олöмыс топыда йитчöма кык туйвизькöд: муниципалитетын чери кыйöм да туризм сöвмöдöмкöд.

«Тi пыр коранныд содтыны квота чери кыйöм вылö. Тi мöвпаланныд, мый кор Видз-му овмöс министерство сетас Тiянлы сöглас – тiян олöм бурмас? Квота кыпöдöмыс оз бырöд район сöвмöдан мытшöдсö, лыдпас содтöмысь нинöм оз вежсьы, колö корсьны чöжöс, но, зэв жаль, мый Тi он тöдöй, кыдзи тайöс позьö вöчны. А квотасö коранныд кыпöдны, медым позис кыйны чери легальнöя», - тöдчöдiс Коми Республикаса Юралысь.

В. Гайзер сiдзжö чорыда критикуйтiс муниципалитетса юрнуöдысьлысь планъяссö сы серти, кыдзи колö сöвмöдны районын туризм, кодi ёна кутас йитчыны чери кыйöмкöд. Регионса Юралысь пасйис, мый Чилимдiн районö кутасны окотитны волыны оз сöмын «вугыр шатина туристъяс, колö думыштны и сы йылысь, кыдзи колана ногöн петкöдлыны асланыд районлысь нималанаторъяснытö».

Тiян сьöмкудйö 80 % мында сьöмыс воö вылыс тшупöда сьöмкудъясысь, асланыд сöмын 20 % – татшöм торъялöмыс абу бур. Эм на кад, но зэв нин этша, Тiянлы колö думыштны да мöд воын пырöдчыны быдсикас уджтасъясö да сьöмкудйö, кодъяс отсаласны сöвмыны муниципалитетлы. Менö чуймöдö сэтшöмтор, мый Чилимдiн эз на петкöдлы сöвмöдан проектъяс. Нöшта на тöдчöда, мый ставыс тiян киын», - содтiс Вячеслав Гайзер.

Коми Республикаса Юралысь тшöктiс А.Чупровлы матысса кадö сетны мутас социальнöя да экономическöя сöвмöдан вöзйöмъяссö Коми Республикаса Юралысьöс вежысь Владимир Тукмаковлы, кодi курируйтö республикаын уджалан да збыльмöдны артыштан став инвестиционнöй проектсö.